**Potrivit dispozițiilor art. 27, alin. (3) din Legea serviciilor de utilitate publică nr. 51/2006, ce au fost adăugate la lege prin dispozițiile art. I din Legea nr. 225/2016, pentru operatorii cărora li s-a delegat gestiunea serviciului de utilităţi publice, în baza unui contract de delegare a gestiunii încheiat cu o asociaţie de dezvoltare intercomunitară, atribuţiile de autoritate tutelară se exercită de către asociaţia de dezvoltare intercomunitară, în numele şi pe seama unităţilor administrativ-teritoriale.**

**Pentru aceasta începând cu data intrării în vigoare a dispozițiilor prevederii legale antemenționate (27.11.2016) Asociația de Dezvoltare Intercomunitară Apă Canalizare Județul Arad a devenit autoritate publică tutelară a S.C. Compania de Apă Arad S.A.**

**În această nouă calitate Asociația are obligația de a se conforma regulilor de guvernanță corporativă a întreprinderilor publice cuprinse în OUG nr. 109/2011 și normelor de aplicare a acestui act normativ, aprobate prin HG nr. 722/2016.**

**În exercitarea atribuțiilor de autoritate publică tutelară a societății Compania de Apă Arad S.A., Asociația, potrivit art. 3, pct. 2 din OUG nr. 109/2011, are următoarele obligații principale:**

**a) să numească reprezentanţii statului sau, după caz, ai unităţii administrativ-teritoriale în adunarea generală a acţionarilor sau asociaţilor şi să aprobe mandatul acestora;**

**b) să propună, în numele statului sau al unităţii administrativ-teritoriale acţionar, candidaţi pentru funcţiile de membri ai consiliului de administraţie sau, după caz, de supraveghere, cu respectarea condiţiilor de calificare şi experienţă profesională şi selecţie prevăzute de prezenta ordonanţă de urgenţă;**

**c) să întocmească scrisoarea de aşteptări şi să o publice pe pagina proprie de internet pentru a fi luată la cunoştinţă de candidaţii la postul de administrator sau director înscrişi pe lista scurtă;**
**d) să monitorizeze şi să evalueze prin reprezentanţii săi în adunarea generală a acţionarilor performanţa consiliului de administraţie, pentru a se asigura, în numele statului sau al unităţii administrativ-teritoriale acţionar, că sunt respectate principiile de eficienţă economică şi profitabilitate în funcţionarea societăţii;**

**e) să asigure transparenţa politicii de acţionariat a statului în cadrul societăţilor faţă de care exercită competenţele de autoritate publică tutelară;**

**f) să mandateze reprezentanţii săi în adunarea generală a acţionarilor să negocieze şi să aprobe indicatorii de performanţă financiari şi nefinanciari pentru consiliul de administraţie;**

**g) să monitorizeze şi să evalueze prin structurile de guvernanţă corporativă proprii indicatorii de performanţă financiari şi nefinanciari anexaţi la contractul de mandat;**

**Atribuțiile enumerate mai sus corespund în bună măsură dreptului de control direct și influență dominantă asupra operatorului regional reglementate la art. 17, alin. 2, lit. (b ) din Statutul Asociației.**

**Asociația, în calitate de autoritate publică tutelară are obligația de a declanșa procedura de selecție a administratorilor Companiei în cazul vacantării posturilor din cadrul Consiliului de Administrație sau înainte de expirarea termenului de valabilitate al mandatelor în curs.**